A-252/2007

Ár 2007, þriðjudaginn 18. september, er á dómþingi Héraðsdóms Reykjavíkur sem háð er í Dómhúsinu við Lækjartorg af Þ-kvk-þgf E-kvk-þgf héraðsdómara í málinu nr. A-252/2007:

Félagsbústaðir hf.

gegn

B-kk-þgf G-kk-þgf

kveðinn upp svofelldur

ÚRSKURÐUR

Mál þetta, sem barst dóminum 3. júlí 2007, var tekið til úrskurðar 11. september sl.

Sóknaraðili, Félagsbústaðir hf., kt. 510497-2799, Hallveigarstíg 1, Reykjavík, gerir þær dómkröfur að varnaraðili, B-kk-nf G-kk-nf, kt. 221163-3709, Hringbraut 121, íbúð 205, Reykjavík, verði, ásamt öllu sem honum tilheyrir, borin út úr íbúð, sóknaraðila merkt 205 í húsinu nr. 121 við Hringbraut, Reykjavík, með beinni aðfarargerð. Þá er krafist málskostnaðar.

Varnaraðili krefst þess að kröfum sóknaraðila verði hafnað. Þá er krafist málskostnaðar. Verði fallist á kröfu sóknaraðila krefst varnaraðili þess að í úrskurði verði kveðið á um aðfararfrest.

Í aðfararbeiðni kemur fram að varnaraðili hafi tekið umrædda íbúð á leigu af sóknaraðila. Leigusamningurinn sé tímabundinn frá 20.03. - 30.09.2007. Samningnum hafi verið rift þann 15.06.2007 vegna vanefnda samningsins um reglusemi í íbúðinni. Varnaraðili hafi ítrekað orðið íbúum nærliggjandi íbúða í húsinu til ónæðis og óþæginda. Þá hafi varnaraðili raskað svefnfriði í húsinu með því að viðhafa hávaða og drykkjulæti í íbúðinni eða líða gestum sínum slíkt. Kvartanir hafi borist frá nágrönnum og húsverði vegna mikillar óreglu og órói hafi skapast meðal íbúa í húsinu.

Varnaraðili hafi með þessu vanefnt húsaleigusamninginn, sbr. 2. mgr. 13. gr. og brotið gegn 30. gr. húsaleigulaga nr. 36/1994. Þá hafi hann brotið gegn 26. og 35. gr. og 2. tölulið 3. mgr. 74. gr. fjöleignarhúsalaga nr. 26/1994.

Varnaraðili heldur því fram að ekki verði séð af sóknargögnum að varnaraðila hafi verið send áminning og/eða aðvörun vegna meintra brota hans á reglusemi og umgengni gagnvart öðrum íbúum hússins. Því séu ekki lagaskilyrði fyrir því að á kröfur sóknaraðila verði fallist. Gegn neitun varnaraðila að hafa brotið af sér gagnvart sóknaraðila og/eða öðrum íbúum hússins svo og með vísan til 78. sbr. 83. gr. aðfararlaga nr. 90/1989, beri að hafna kröfum sóknaraðila.

Niðurstaða

Í skriflegum leigusamningi aðila frá 20.03.2007 segir í grein 13.2, sem varðar vanefndir á húsaleigusamningi, að leigutaka, sem gerist brotlegur við húsaleigulög, svo sem vegna vanskila á húsaleigu eða ítrekaðra húsreglnabrota, verði veitt skrifleg aðvörun, en verði hún ekki tekin til greina sendi leigusali lokaaðvörun um rýmingu íbúðarinnar.

Samkvæmt 8. tölulið 1. mgr. 61. gr. húsaleigulaga er leigusala heimilt að rifta húsaleigusamningi ef leigjandi vanrækir, þrátt fyrir áminningar þess fyrrnefnda, skyldur sínar til að sjá um að góð regla og umgengni haldist í hinu leigða húsnæði, sbr. 30. gr. laganna. Í 2. mgr. þeirrar lagagreinar er kveðið á um að leigjandi skuli fara að viðteknum umgengnisvenjum og gæta þess að raska ekki eðlilegum afnotum annarra, sem not hafa af húsinu, eða valda þeim óþægindum eða ónæði.

Þá er eins og áður greinir mælt fyrir um það í leigusamningi aðila að leigusali skuli í tilefni brota á húsreglum senda leigjanda skriflega aðvörun, en verði hún ekki tekin til greina sendi hann lokaaðvörun um rýmingu íbúðarinnar.

Ekkert liggur fyrir í máli þessu um að sóknaraðili hafi áminnt varnaraðila vegna meintra brota hans eða sent honum skriflega aðvörun vegna þeirra. Voru því þegar af þeirri ástæðu ekki skilyrði til riftunar húsaleigusamnings aðila frá 20.03.2007. Verður því hafnað kröfu sóknaraðila um heimild til að fá varnaraðila borinn út úr íbúðinni.

Með hliðsjón af niðurstöðu málsins verður sóknaraðili úrskurðaður til að greiða varnaraðila 70.000 krónur í málskostnað.

Þ-kvk-nf E-kvk-nf héraðsdómari kveður upp úrskurðinn.

Úrskurðarorð:

Hafnað er kröfu sóknaraðila, Félagsbústaða hf., um að varnaraðili, B-kk-nf G-kk-nf verði með beinni aðfarargerð borinn út úr íbúð 205, Hringbraut 121, Reykjavík.

Sóknaraðili greiði varnaraðila 70.000 krónur í málskostnað.

Þ-kvk-nf E-kvk-nf